b'\n_START_ARTICLE_\nFets de Sant Quint\xc3\xad\n_START_SECTION_\nEl combat de Sant Mart\xc3\xad Sarroca\n_START_PARAGRAPH_\nEl 4 de gener de 1714, des de Vilafranca del Pened\xc3\xa8s, els borb\xc3\xb2nics van preparar una for\xc3\xa7a de 150 granaders per anar a realitzar el cobrament for\xc3\xa7\xc3\xb3s a Sant Mart\xc3\xad Sarroca, ja que els seus habitants s\'havien negat a pagar l\'impost._NEWLINE_Quan van arribar a la vila els martinencs ja havien organitzat un sometent i s\'havien preparat per defensar-se. Havent preparat una emboscada, i al crit de "via fora lladres", els defensors van aconseguir repel\xc2\xb7lir els borb\xc3\xb2nics causant-los severes baixes vora l\xe2\x80\x99actual barri de La Fassina._NEWLINE_Despr\xc3\xa9s de l\'emboscada, per resistir la previsible resposta borb\xc3\xb2nica, els martinencs van unir-se als tamb\xc3\xa9 revoltats quintinencs a Sant Quint\xc3\xad de Mediona.\n_START_SECTION_\nLa crema de Sant Quint\xc3\xad de Mediona\n_START_PARAGRAPH_\nDurant els dies posteriors, des de Vilafranca, es va organitzar un regiment de repres\xc3\xa0lia dirigit pel brigadier Diego Gonz\xc3\xa1lez. El regiment amassava uns 2.500 homes, majorit\xc3\xa0riament enviats des de Tarragona._NEWLINE_El dia 10 de gener, despr\xc3\xa9s d\'haver cremat Sant Mart\xc3\xad Sarroca sense trobar-hi els habitants, es va dirigir cap a Sant Quint\xc3\xad de Mediona. En arribar-hi, van encerclar la vila i van procedir a entrar matant a tothom que hi van trobar, unes 800 persones. Havent acabat la matan\xc3\xa7a, van incendiar la totalitat del poble, cremant les 140 cases que hi havia._NEWLINE_Els habitants que es van aconseguir escapar van fugir al castell al castell de Claramunt, on el poble tamb\xc3\xa9 seria incendiat per donar suport als revoltats.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa insurrecci\xc3\xb3 de Sant Mart\xc3\xad Sarroca va ser el detonant de la revolta de les quinzenades, que s\'allargaria durant els primers dos mesos del 1714 i que provocaria unes 3.000 baixes en total als borb\xc3\xb2nics. Aquesta revolta suposaria un important descens d\'ingressos a les arques dels ex\xc3\xa8rcits de les Dues Corones borb\xc3\xb2niques alhora que alleujaria la pressi\xc3\xb3 que patien Cardona i Barcelona, els dos \xc3\xbaltims bastions ocupats per l\'Ex\xc3\xa8rcit de Catalunya._NEWLINE_Per altra banda, la perillositat de la zona pels borb\xc3\xb2nics va fer que Sant Mart\xc3\xad Sarroca, juntament amb Cardona, fossin els dos \xc3\xbaltims enclavaments a caure sota domini filipista, el 18 de setembre de 1714, una setmana despr\xc3\xa9s que Barcelona.'